medieval-data/medieval-letters huggingface dataset:
CDXLIX.  Marsicanorum S. Joannis et S. Sabinae clericorum de oleo consecrando controversiam dijudicat.   (Anno 1151, Jun. 6.) [MANSI,  Concil.,  XXI, 748.]
Author: Eugenius III

EUGENIUS episcopus, servus servorum Dei, dilectis filiis ODORISIO praeposito, et canonicis ecclesiae S. Sabinae Marsicanae, salutem et apostolicam benedictionem.

Ne oblivionis obscuritas humanis mentibus ingeratur, quod super causarum litigiis judicatum fuerit, scripturae debent memoriae commendari, ut per hoc habeat secutura posteritas quid in futuris temporibus evidenter agnoscat. Quocirca qualiter controversia, quae inter vos et clericos ecclesiae B. Joannis super consecrando oleo diutius fuerit agitata, per nostram sententiam fuerit terminata, praesenti scripti serie praecepimus adnotari. Clerici siquidem B. Joannis asserebant quod Marsicanus episcopus deberet eis segregatam ampullam unam olei consecrare, astruentes quod ampullam ipsam ex antiqua consuetudine a Marsicano episcopo percepissent. Vos autem contra haec respondentes dicebatis, quod quamvis in eadem ecclesia fuerit factum, Siginulfus a Biberto Ludovico ibi intrusus, hoc primum contra justiam introduxit, et hoc SS. Patrum institutis, et venerandis canonibus omnino dignoscitur esse contrarium. Nos igitur, quia petitionem eorum superstitiosam esse cognovimus, et principium ipsum ex maxima superbia processisse, communicato fratrum nostrorum consilio, exinde judicamus, ut de caetero una tantum ampulla olei in matrici ecclesia B. Sabinae consecretur, et tam per ecclesiam B. Joannis, quam per alias, sicut justum est, aequaliter dividatur, et ita firmum et inconvulsum futuris temporibus in perpetuum modis omnibus observetur; si vero oleum ipsum recipere praedicti clerici forte noluerint, Marsicanus episcopus eos, tanquam contemptores, atque rebelles severa animadversione coerceat. Datum Ferentini, VIII Idus Junii, indict. XIV, Incarnat. Dom. anno 1151, pontificatus d. nostri Eugenii papae III an. VII.
CDL.  Ad Raimundum Toletanum archiepiscopum.--Gratulatur quod Bracarensis archiepiscopus, ejus primatui se subjecerit; increpat quod in ejus fines invaserit eumque durius habuerit.   (Anno 1151, Jun. 6.) [MANSI,  Concil.,  XXI, 676.]
Author: Eugenius III
Date:  [ al. praesentium]

Tunc Ecclesia Dei grata laetatur tranquillitate, si suum cuique jus, et rationis ordo servatur. Ut ergo inter Ecclesiarum praelatos vera pax et concordia illibata servetur, unusquisque suo jure debet esse contentus, et alterius terminos invadere non conetur. Placet itaque nobis, et gratum habemus, quod verus frater noster I, Bracarensis archiepiscopus, ad te juxta mandatum nostrum, licet ipsum, prout accepemus, exasperaveris, venit, et te primatem suum humiliter recognovit, atque justis tuae Ecclesiae postulationibus in hoc satisfecit. Caeterum, sicut ab eo debitum tibi honorem ac reverentiam desideras exhiberi, sic et rationis circumspectione compelleris eum tanquam fratrem et coepiscopum fraterna charitate tractare, diligere, et sua ei jura integra conservare. Miramur autem, quod quemadmodum, ex ipsius conquestione nuper accepimus, terminos provinciae suae contra justitiam occupaveris, et in ecclesia Zamoriensi, quam infra terminos provinciae suae constitutam multis argumentis et rationibus assecurat, violenta compositione concordiae, quam inter B. antecessorem tuum, et A. Asturicensem episcopum in praesentia Dominus dedit presbyteri cardinalis pro tempore apostolicae sedis legati, factam astruit, contra appellationem ad apostolicam sedem factam, episcopum, qui eidem Ecclesiae impraesentiarum praeest, illicite ordinaveris. Nos ergo qui in sede justitiae, licet immeriti, residere conspicimur, omnibus Ecclesiis et ecclesiasticis praelatis ex debito suscepti regiminis sua jura conservare volentes, per praesentem tibi sententiam mandamus, quatenus proxima Dominicae Resurrectionis solemnitate per te, vel per sufficientes responsales tuos, ad nostram praesentiam venias, praedicto fratri nostro super his respondere sufficienter paratus. Praeterea quoniam eumdem fratrem nostrum in exigenda ab ipso professionis obedientia nimium exasperasse tua fraternitas dicitur: nihilominus tibi mandamus, ut cum eo, super hoc, sacerdotali moderamine ita convenias, ne justam contra te occasionem habeat de caetero murmurandi.

Datum Ferent. VIII Idus Junii.
CDLII.  Ad [Eberhardum] Saltzburgensem archiepiscopum.--Mandat judicet inter abbatem Baumgartensem et [Conradum] episcopum Passaviensem, de possessionibus quibusdam litigantes.   (Anno 1151, Jun.) [KURZ,  Beitrage zur,  etc., p. 388.]
Author: Eugenius III

EUGENIUS episcopus, servus servorum Dei, Saltzburgensi archiepiscopo, salutem et apostolicam benedictionem.

Veniens ad nostram praesentiam dilectus filius noster abbas de Pawmgartennperg, adversus venerabilem fratrem nostrum Pataviensem episcopum querelam in conspectu nostro deposuit, quia quaedam mobilia ecclesiae ipsius a nobili quondam viro Ottone pro animae suae redemptione in testamento relicta ei contra justitiam contendit auferre. Et quoniam tolerare, nec possumus, nec debemus, ut opera pietatis et maxime quae viris religiosis et Christi pauperibus exhibentur, potentia vel praesumptione cujuslibet vacuentur, per praesentia scripta fraternitati tuae mandamus, quatenus, nisi jam dictus frater noster, praescriptum filium nostrum et fratres ejus omnia quae in ipso testamento fuerunt eis a praenominato viro legata vel assignata, pacifice habere permiserit, utramque partem ante tuam studeas evocare praesentiam, et accitis illis, qui eidem testamento interfuerunt, juxta quod ipsi exinde sub jurisjurandi religione testari voluerint, facias dictum fratrem nostrum inviolabiliter observare. In his autem et in omnibus eorum causis te volumus jam dictos fratres pro beati Petri et nostra reverentia sustinere, ut et ipsi pro alterius partis gratia vel potentia se jure suo non sentiant defraudari, et nos in eorum subventione noscamus qualiter in exescutione piarum rerum de tua debeamus charitate praesumere.
CDLIII.  Ad Passaviensem episcopum.--Illum de mandato archiepiscopo Salizburgensi dato certiorem facit.   (Anno 1151, Jun.) [  Ibid.,  p. 289.]
Author: Eugenius III

EUGENIUS episcopus, servus servorum Dei, Pataviensi episcopo, salutem et apostolicam benedictionem.

Quoniam fraternitatem tuam sincere dilectionis brachiis amplectimur, ideo non mediocriter contristamur, quod viros religiosos in tua dioecesi commorantes, ita plerumque videmus a tua fraternitate gravatos, ut et nos exinde non immerito moveamur, et cum pontificali officio, ad quod te gratia divina vocavit derogare non modicum videaris. Veniens ad apostolicae sedis clementiam dilectus filius noster abbas de Pawmgartennperg sua nos conquestione instruxit, quia quasdam res, quas ecclesiae suae Otto vir nobilis imminente mortis articulo pro animae suae redemptione in testamento reliquit, per incongruos testes auferre contendit. Quia igitur ad injuriam episcopalis officii periculumque animae tuae spectat, religiosis viris, qui de proprio studiosius essent a tua fraternitate promovendi, res ab aliis pia devotione concessas auferre. Per praesentia scripta dilectioni tuae mandamus, quatenus vel ea jam dicto filio nostro et fratribus ejus libera, et sine aliqua inquietatione dimittas; vel cum a venerabili fratre nostro Saltzburgensi archiepiscopo fueris evocatus, ejus praesentiam adeas et quod ab eo fuerit exinde judicatum suscipias firmiter et observes, et donec ipsa causa judicio terminetur, nihil omnino de rebus ipsis jam dicto filio nostro auferre praesumas.
CDLVIII.  Ad Theobaldum Cantuariensem archiepiscopum.--Ut [Silvestrum] electum abbatem monasterii S. Augustini dedicet.   (Anno 1151.) [TWISDEN et SELDEN,  R. An. Script.  II, 1811.]
Author: Eugenius III

EUGENIUS episcopus, servus servorum Dei, venerabili fratri THEOBALDO Cantuariensi archiepiscopo et apostolicae sedis legato, salutem et apostolicam benedictionem.

Sicut nuntii tui quos ad nostram praesentiam destinasti potuerunt fraternitati tuae referre, quod de monasterii Sancti Augustini electo sinistris infamatoribus dicebatur, eis praesentibus in conspectu fratrum nostrorum et cardinalium subtili examinatione discussimus et diligenter perscrutati sumus: sed cum ad id comprobandum nemo contra eum canonice vellet procedere, quoniam de ratione aliud non potuimus nec debuimus, ad ultimum tandem refugium venientes, ex consilio fratrum purgationem ab ipso ex surperabundanti recepimus. Quia ergo post exhibitam purgationem ordinatio ejusdem electi denegari sibi non debet, neque differri, quamvis per nos ipsos ei benedictionis gratiam conferre possemus, tuae tamen fraternitati deferre volentes, ipsum ad te duximus remittendum, per praesentia scripta mandantes, quatenus juxta tenorem privilegiorum quae a Romanis pontificibus eidem coenobio indulta sunt, ad locum ipsum accedas, et memorato electo consecrationis munus praeeunte Spiritus sancti gratia conferas. Nolumus enim ut ipsum monasterium proprii pastoris solatio amplius careat, et ob hoc tam spiritualiter quam temporaliter detrimenta seu incommoda debeat sustinere.
CDLIX.  Ad Othonem I ep. Frisingensem.--Ut in causa praedii, ab Ottone comite palatino reddendi, monachis Tegernseensibus faveat.   (Anno 1150-51, Nov. 16.) [PEZ,  Thesaur. Anecdot.  VI, I, 392.--Haec cum ea quae sequitur epistola Alexandro III falso ascripta est.]
Author: Eugenius III

O. Frisingensi episcopo.

Ad nostrum spectat officium venerabilia et religiosa loca diligere, et eorum rectores tam per nos ipsos, quam per fratres nostros episcopos charitate debita confovere, quatenus et Deus honorificetur in nobis, et Ecclesiarum pax atque tranquillitas, quantum facultas nostra subpetit, conservetur. Ideoque dilectos filios nostros C. abbatem, et fratres Tegrinsensis monasterii, qui sub B. Petri et nostra defensione consistunt, fraternitati tuae duximus commendandos, rogantes, ut eos diligas et honores, et de querimonia decimarum et cujusdam praedii, quam habent adversus O. palatinum comitem, cum apud te conquesti fuerint, debitam eis justitiam facias, et locum ipsum in sua libertate manuteneas et defendas. Data Signiae, XVI Kal. Decembr.
CDLX.  Ad Eberhardum archiepiscopum Salzb.--Ut comitem Ottonem tandiu excommunicatum habeat, dum de ablatis monasterio Tegerns. decimis eidem satisfaciat   (Anno 1150-51, Nov.) [  Ibid.  ]
Author: Eugenius III

Salzburgensi archiepiscopo.

Ex parte dilecti filii nostri abbatis Tegrensensis adversus nobilem virum Ottonem, comitem palatinum, iteratam nuper querelam accepimus, qui quasdam decimas, quae ad jus commissae sibi Ecclesiae, sicut asserit, spectant, ipsi per violentiam auferat, et reddere contradicat. Nos igitur quia in sua justitia ei deesse nec possumus, nec debemus, per praesentia tibi scripta mandamus, quatenus eumdem comitem districte commoneas, ut vel decimas ipsas Ecclesiae supradictae restituat, vel in tua praesentia debitam super hoc eidem Ecclesiae justitiam faciat. Quod si neutrum horum facere voluerit, ipsum vinculo excommunicationis subjicias, et tandiu sub eodem vinculo eum teneas religatum, donec alterum supradictorum adimplere cogatur.
CDLXI.  Ad Ragustensem archiepiscopum [Andream.  ]  (Anno 1145-1152, Sept. 22.) [FARLATUS,  Illyricum sacrum,  VI, p. 64.]
Author: Eugenius III
Date:  [NDREAE] [Ferentini?]

EUGENIUS episcopus, servus servorum Dei, venerabili fratri A Ragusiensi archiepiscopo, salutem et apostolicam benedictionem.

Cognito fraternitatis tuae statu per latorem praesentium S. presbyterum tuum, qui ad nos, Domino ductore, pervenit, infirmitati corporis tui debita cordis infirmitate compatimur, sed gaudemus quia in hujus ignis camino conditor omnium Dominus rubiginem dilectorum suorum expurgans, te in filiorum suorum numero collocare dignetur. Tu vero inter haec . . . . . a . . . . ad patriam erigens exsilii praesentis angustias . . . . oculis cordis excogita, et plebem Dominicam regimini tuo commissam . . . et exemplo gubernare et fovere non desinas. In lucrandis animabus invigila . . . . r . . . . rectitudinem esto sollicitus, utilitatem Ecclesiae injuste perire vel deteriorari nulla negligentia vel subreptione permittas, et in certis bonis operibus sacerdotali sollicitudine, ita Domino largiente invigila, ut ante tribunal aeterni judicis constitutus fructum bonae operationis, qui ad mercedem tuam pertineat, eidem Redemptori nostro, in quo laetari possit, exhibeas. Illud vero, unde a nobis sollicite indulgentiam postulas, scilicet quod ex debito juramenti apostolorum limina visitare astringeris, et gravi aegritudine praepeditus id per te ipsum hactenus non potuisti efficere, tuae fraternitati ex apostolicae sedis benignitate remittimus. Sed cum opportunitatem tibi clementia divina permiserit, si per te ipsum non poteris, per tuum nuntium, matrem tuam sanctam Ecclesiam devotione debita studeas visitare, quatenus nos de tuae habitudinis statu, et tu de his quae circa nos aguntur, possis, praestante Domino, informari; de . . . . pro visitatione tua fraternitati tuae gratias agimus. Datum --X Kalend. Octobris . . . .
CDLXII.  Ad P. Ecclesiae S. Frigdiani Lucensis priorem.   (Anno 1150-52, Aug. 21.) [BALUZ.  Miscell.  ed. Luc. IV, 594.]
Author: Eugenius III

EUGENIUS episcopus, servus servorum Dei, dilecto filio P. priori S. Frigdiani, salutem et apostolicam benedictionem.

Frequenter insinuavit auribus nostris dilectus filius noster J. diaconus cardinalis Mariae Novae, quod Ecclesia sua multis enormitatibus et excessibus ejusdem Ecclesiae prioris, sicut tibi notum esse credimus, ita interius et exterius turbata sit, ut compage charitatis dissoluta totum aedificium boni operis nutare videatur, et bona illius Ecclesiae deperire. Ne igitur bonum quod a praedecessoribus nostris ibidem plantatum est, et divina gratia usque ad haec tempora irrigatum, ulla patiamur dissimulatione divelli, sollicitudini nostrae incumbit diligentiae manus adhibere, et quod in eadem Ecclesia normam dicitur et ordinem excedere ad rectitudinis regulam summopere revocare. Verum quoniam absque dilectionis tuae consilio, cui ejusdem Ecclesiae dispositio commissa est, id nullatenus duximus esse faciendum, per praesentia tibi scripta mandamus, quatenus, omni occasione remota, usque ad proximum festum S. Michaelis praesentiam tuam nobis exhibeas, ut ad reformandam in praedicta Ecclesia concordiam omni studio tecum intendere possimus. Data Signiae, XII Kal. Septemb.
CDLXIII.  Ad Conradum Vic. et universum clerum Romanum.   (Anno 1150-52, Octobr.) .[MANSI,  Concil.,  XXI, 690, ex adnot., cod. ms. Gratiani apud PP. cong. Matris Dei Luc.]
Author: Eugenius III

Praeterea quod a vobis statutum est de his qui alienam praesumunt paroeciam invadere, et aliorum paroecianos contra canonum scita recipiunt; nihilominus auctoritatis nostrae assertione firmatur; ut videlicet quicunque de caetero in hujusmodi praesumptione comprobatus fuerit dandi poenitentiam potestatem in Ecclesia Dei omnino amittat, et ecclesiastico beneficio, quousque per manus pontificis restituatur, simul privetur.

Data Signiae, III Nonas Octobris.
CDLXVI.  Ad Conradum regem.--Legatos ipsius honorifice se suscepisse, ac ipsius votis in omnibus obsecundasse.   (Anno 1152, Jan. 9.) [MANSI,  Concil.,  XXI, 686.]
Author: Eugenius III

Dominus papa EUGENIUS Romanorum regi CONRADO.

Quanto saepius de incolumitatis tuae statu et bona voluntate, quam erga beatum Petrum coelorum regni clavigerum, atque matrem tuam sacrosanctam Romanam Ecclesiam gerere diceris, per litteras et nuntios magnificentiae tuae instruimur, tanto magis ac magis gaudium et laetitia in nostris mentibus diebus singulis argumentatur, cor nostrum ad amorem tuum vehementius accenditur, et ad exaudiendas postulationes tuas, in quantum cum Deo possumus, aures benevolas commodamus. Inde est quod venientem fratrem nostrum Arnoldum Coloniensem archiepiscopum, et dilectos filios nostros Wibaldum Corbeiensem abbatem, et magistrum Henricum notarium tuum, quos ad nostram praesentiam tua serenitas destinaverat, tanquam prudentes et industrios viros debita benignitate suscepimus, honeste tractavimus, et petitionibus tuis, quas et litteris et eorum viva voce intelleximus, sicut honori Dei et regni utilitati expedire cognovimus, gratum assensum praebuimus. Praedictum namque fratrem nostrum, licet invitum et resistentem atque lacrymarum copiam effundentem, ad pontificalis dignitatis apicem, Domino auctore, promovimus, et venerabilibus fratribus nostris H. Moguntino et A. Brumensi archiepiscopis, praefixos terminos veniendi ad nos prolongavimus, et tam ipsos quam alios archiepiscopos, episcopos, sive principes regni tui ad servitium tuum et expeditionem, quam ad honorem Dei et Ecclesiae suae sanctae, atque exaltationem regni facere, divina favente clementia, ordinasti, per apostolica scripta commonere et animare diligenter curavimus. Tua itaque, charissime fili, interest, pro commissi tibi regni et sanctae Dei Ecclesiae honore et exaltatione tanquam inter alios orbis Christianos reges praecipuus et excellentior princeps, attentam curam et sollicitudinem gerere, ut adventum tuum, quem ad provectum Ecclesiae ac regni et salutem Christiani populi exspectamus, cum desiderato fructu, praestante Domino, percipere valeamus. Datum Signiae, V Idus Januarii.
CDLXVII.  Ad Henricum episcopum Leodiensem.--Ut comites de Los et de Monte Acuto ablata Stabulensi monasterio restituere compellat.   (Anno 1152, Jan. 9.) [MARTEN.,  Collect.,  II, 504.]
Author: Eugenius III

Dominus papa EUGENIUS HENRICO Leodiensi episcopo.

Ad eorum subventum, qui de nostra specialiter protectione confidunt, promptius debemus assurgere, et ipsos infestantes digna animadversione punire. Venientis ad apostolicae sedis clementiam dilecti filii nostri WIBALDI Stabulensis abbatis adversus L. comitem de Los, et G. comitem de Monte-Acuto gravem querelam accepimus, quod in bonis Stabulensis Ecclesiae diabolico instinctu incendia, caedes et rapinas commiserint, et admoniti de tanta nequitia satisfacere minime velint. Quia igitur tantae iniquitatis excessum impunitum relinquere nec possumus, nec debemus, per praesentia tibi scripta mandamus, quatenus praefatum L. comitem de Los, et ejus complices districte commoneas, ut quae Stabulensis monasterii fratribus per violentiam abstulerunt, restituant, et de illatis injuriis eisdem fratribus condignam satisfactionem exhibeant. Quod si forte tuis monitis obedire noluerint, infra spatium duorum mensium postquam praesentia scripta susceperis, praefatus comes et ejus fautores anathematis gladio feriantur. Comitem vero de Monte Acuto, qui bona ipsius monasterii praesumpsit invadere, districte commoneas, ut de praedictis damnis fratribus ejusdem coenobii dignam satisfactionem exhibeat. Datum Signiae, V Idus Januarii.
CDLXVIII.  Ad H[artwicum] archiepiscopum Bremensem.--Ut ablata a suis parochianis Kaminatensi coenobio praedia restitui curet.   (Anno 1152, Jan. 9.) [MARTEN.,  Collect.,  II, 504.]
Author: Eugenius III

Dominus papa EUGENIUS III. Bremensi archiepiscopo.

Ex conquestione dilecti filii nostri Wibaldi Corbeiensis abbatis accepimus, quod quidam parochiani tui, videlicet Odiko, Riebertus, Thederus, Rainerus et Hermannus quasdam possessiones Kaminatensis monasterii, quae in tuo episcopatu esse noscuntur, a Judith quondam abbatissa, postquam a regimine Ecclesiae semota fuerat, illicite receperint, et eas contra justitiam detineant, atque praedictae Ecclesiae ipsas restituere modis omnibus contradicant. Quia igitur ad nostrum spectat officium errata corrigere, et quae male ac contra sanctorum Patrum instituta sunt, in irritum revocare, et ad rectitudinis statam reducere, per praesentia scripta tibi mandamus, quatenus praedictos parochianos tuos districte commoneas, ut suprafato monasterio possessiones ipsas restituant, et ab ejusdem Ecclesiae infestatione desistant. Quod si forte tuis monitis obedire contempserint, canonicam de ipsis justitiam facias. Preterea nihilominus tibi mandamus, ut fratribus Corbeiensis Ecclesiae de piscatione de Hokwar, quae a parochianis tuis, sicut accepimus, illicite detinetur, quod justum fuerit, facias exhiberi. Datum Signiae, V Idus Januarii.
CDLXIX.  Ad Henricum archiepiscopum Moguntinum.--Ut ablata Corbeiensi monasterio a suis parochianis restitui procuret.   (Anno 1152, Jan. 9.) [  Ibid.,  506.]
Author: Eugenius III

Idem HENRICO Moguntino archiepiscopo.

Unumquemque propriis manere contentum, nec ad aliena, nedum ad ecclesiastica illicite manus extendere, naturalia jura et sanctorum Patrum scita pariter contestantur. Quo contra quidam parochiani tui qui praedium Ostoph, quot prout nobis suggestum est, ad Corbeiensem Ecclesiam proprie spectare dignoscitur, Dei timore postposito, contra fas, contra justitiam invaserunt, et in sua nequitia perdurantes, praefatae Ecclesiae restituere modis omnibus contradicunt. Quia igitur ut ecclesiasticarum possessionum raptores ab aliarum rerum discant invasione cessare, pastoralis maxime cura debet existere, per praesentia tibi scripta mandamus, quatenus de invasoribus dilecto filio nostro WIBALDO Corbeiensi abbati et fratribus ipsius debitam justitiam facias. Datum ut supra.
CDLXX.  Ad Bernardum episcopum Paderbornensem.--Ut a Widikindo ablata Corbeiensi monasterio restitui sub anathematis districtione compellat.   (Anno 1152, Jan. 9.) [  Ibid.  ]
Author: Eugenius III

Dominus papa EUGENIUS BERNARDO Patherburnensi episcopo.

Veniens ad nostram praesentiam dilectus filius noster Wibaldus Corbeiensis abbas, gravem in auribus nostris querelam deposuit, quod Widikindus parochianus tuus cum quibusdam satellitibus suis coemeterium Corbeiensis monasterii violenter intraverit, et valens C. marcarum ausu sacrilego inde abstulerit, nec non capellam, quae in porta ipsius coemeterii constituta est, violavit, et quae ibi invenit, ausu nefario auferre praesumpsit. Quia igitur ad nostrum spectat officium errata corrigere, et laicorum praesumptionem freno justitiae coercere, per praesentia tibi scripta mandamus, quatenus praedictum Widikindum et illos omnes, quos in praefata nequitia secum habuisse dignoscitur, districte commoneas, ut praefato monasterio ablata restituant, et de tanto sacrilegio condignam satisfactionem exhibeant, alioquin Widikindum et complices suos gladio anathematis, Domino auctore, percellas. Datum Signiae V Idus Januarii.
CDLXXI.  Ad Hermannum Trajectensem episcopum.--Ut praedia Corbeiensis monasterii in sua dioecesi sita conservet.   (Anno 1152, Jan. 9.) [  Ibid.,  507.]
Author: Eugenius III

Idem papa HERMANNO Trajectensi episcopo.

Officii nos admonet et hortatur auctoritas, et fidelium omnium, maxime religiosorum commodis paterno affectu prospicere et eorum utilitati, Domino auctore, salubriter providere. Quocirca per praesentia scripta fraternitatem tuam monemus, quatenus possessiones Corbeiensis Ecclesiae, quae in tua dioecesi esse noscuntur, videlicet ecclesiam de Linewert et praedium de Merthen ad Corbeiensium fratrum utilitatem ab illis, qui eas moliuntur auferre, defendas ac manuteneas. Quae autem de iisdem possessionibus alienata seu impedita cognoveris, expedire ac recolligere nihilominus elabores, et sic de caetero super hoc volumus te esse sollicitum, ne Corbeiensis Ecclesia in eisdem possessionibus aliqua possit damna sentire. Datum Signiae, V Idus Januarii.
CDLXXII.  Ad Ulricum episcopum Halberstadiensem.--Ut parochianos suos Corbeiensibus fratribus molestos compescat.   (Anno 1152, Jan. 9.) [MARTEN.,  Collect.,  II, 507.]
Author: Eugenius III

EUGENIUS papa ULRICO Halberstadiensi episcopo.

Suscepti regiminis nos hortatur auctoritas, ut ecclesiasticarum rerum defensores simus promptissimi, et illis, qui ipsa conantur diripere, nos murum tutissimum opponamus. Pervenit ad aures nostras, quod quidam parochiani tui contra justitiam Corbeiense infestent coenobium super decimis in Gruninga et super decimis terrae indominicatae, quas praedictae Ecclesiae violenter auferunt, et injuste retinere praesumunt. Quia ergo ad pastorale spectat officium, pravorum hominum excessus corrigere, et ad rectitudinis statum freno justitiae coercere, praesentium tibi auctoritate mandamus, quatenus praedictos parochianos tuos districte commoneas ut a tanta praesumptione desistant, et de caetero eis super ipsas decimas nullam molestiam inferant. Quod si facere forte contempserint, canonicam de eis justitiam facias. Datum Signiae, V Idus Januarii.